Getið þið bent mér á þjóðlegar heimildir varðandi Jónsmessunótt ? Bókin Saga daganna eftir Árna Björnsson ( Mál og menning , Reykjavík 1993 ) hefur reynst Vísindavefnum drjúg fróðleiksnáma um hvaðeina varðandi íslenska hátíðisdaga , uppruna þeirra og erlendar fyrirmyndir . Þar er meðal annars fjallað um Jónsmessuna og við byggðum á því í svari hér á Vísindavefnum við spurningunni Af hverju er nafnið Jónsmessa dregið ? Ef slegin eru inn leitarorðin „ saga daganna “ í leitarvél Vísindavefsins , kemur í ljós hversu oft við höfum gripið til rits Árna . Tilurð Sögu daganna á sér langan aðdraganda eins og Árni getur um í inngangi sínum , allt til ársins 1956 . Árni hefur síðan þá sankað að sér heimildum um íslenska merkisdaga og siði tengda þeim , og þær hafa skilað sér í þessu mikla riti sem gilti á sínum tíma til doktorsprófs Árna við Háskóla Íslands . Í bókinni er heimilda getið mjög nákvæmlega , þjóðlegra sem annarra , og óhætt að benda á hana fyrir þá sem leita að gömlum , íslenskum heimildum um daga ársins og siðvenjur sem þeim tilheyra .